## Pravilnik o uvjetima i načinu korištenja sredstava naknade koja se plaća zbog promjene namjene poljoprivrednog zemljišta

### NN 87/2009 (21.7.2009.), Pravilnik o uvjetima i načinu korištenja sredstava naknade koja se plaća zbog promjene namjene poljoprivrednog zemljišta

87 21.07.2009 Pravilnik o uvjetima i načinu korištenja sredstava naknade koja se plaća zbog promjene namjene poljoprivrednog zemljišta

MINISTARSTVO POLJOPRIVREDE, RIBARSTVA I RURALNOG RAZVOJA

2134

Na temelju članka 25. stavka 11. Zakona o poljoprivrednom zemljištu (»Narodne novine«, br. 152/08), ministar poljoprivrede, ribarstva i ruralnog razvoja donosi

PRAVILNIK

O UVJETIMA I NAČINU KORIŠTENJA SREDSTAVA NAKNADE KOJA SE PLAĆA ZBOG PROMJENE NAMJENE POLJOPRIVREDNOG ZEMLJIŠTA

Članak 1.

Ovim Pravilnikom propisuju se uvjeti i način korištenja sredstava naknade, koja se plaća zbog promjene namjene poljoprivrednog zemljišta (u daljnjem tekstu: sredstva naknade), a prihod su proračuna jedinice lokalne samouprave, odnosno Grada Zagreba na čijem području se poljoprivredno zemljište nalazi sukladno odredbama članka 25. stavka 10. Zakona o poljoprivrednom zemljištu (u daljnjem tekstu: Zakon).

Članak 2.

Jedinice lokalne samouprave odnosno Grad Zagreb, sredstva naknade iz članka 1. ovoga Pravilnika koriste za financiranje programa i mjera uređenja zemljišta sukladno članku 3. ovoga Pravilnika.

Sredstva naknade iz članka 1. ovoga Pravilnika, jedinice lokalne samouprave, odnosno Grad Zagreb koriste samostalno ili ih mogu međusobno udruživati.

Članak 3.

Sredstva naknade koriste se za programe i mjere osposobljavanja neplodnog zemljišta i povećanja proizvodne sposobnosti ostalog poljoprivrednog zemljišta (u daljnjem tekstu: program i mjere uređenja poljoprivrednog zemljišta).

Program i mjere uređenja poljoprivrednog zemljišta podrazumijevaju:

1. Agromelioraciju: krčenje, humizacija, kalcifikacija i meliorativna gnojidba,

2. Hidromelioraciju:

– odvodnja (osnovna odvodnja, detaljna odvodnja – drenaža, kanalska mreža),

– navodnjavanje (sustavi za navodnjavanje, vodozahvati – iskop bunara),

3. Komasaciju,

4. Razminiranje poljoprivrednog zemljišta,

5. Sređivanje zemljišnoknjižnog i katastarskog stanja na poljoprivrednom zemljištu,

6. Za podmirenje dijela stvarnih troškova tijela jedinica lokalne samouprave, odnosno Grada Zagreba u svezi s provedbom Zakona.

Za navedene namjene sredstva naknade se koriste na temelju odluka općinskog ili gradskog vijeća, odnosno skupštine Grada Zagreba, a o tome su dužni obavijestiti Agenciju za poljoprivredno zemljište.

Članak 4.

Sredstva naknade koja su prihod proračuna jedinice lokalne samouprave, odnosno Grada Zagreba mogu se udružiti sa sredstvima ostvarenim od prodaje, zakupa, dugogodišnjeg zakupa poljoprivrednog zemljišta u vlasništvu Republike Hrvatske i koncesije za ribnjake, a koja su prihod proračuna te jedinice lokalne samouprave, odnosno Grada Zagreba i koristiti za namjene utvrđene u članku 3. ovoga Pravilnika.

Članak 5.

Kontrola namjenskog korištenja sredstava naknade obavlja se sukladno članku 87. stavak 1. točka 7. Zakona.

Članak 6.

Stupanjem na snagu ovoga Pravilnika prestaje važiti Pravilnik o uvjetima i načinu korištenja sredstava naknade ostvarenih od promjene namjene poljoprivrednog zemljišta u vlasništvu države (»Narodne novine« broj 18/02).

Sredstva naknade od promjene namjene poljoprivrednog zemljišta, ostvarena do stupanja na snagu ovoga Pravilnika, koristit će se sukladno odredbama ovog Pravilnika.

Članak 7.

Ovaj Pravilnik stupa na snagu osmog dana nakon objave u »Narodnim novinama«.

Klasa: NP 011-02/09-01/4

Urbroj: 525-09-1-0372/09-2

Zagreb, 10. srpnja 2009.

Ministar
Petar Čobanković, v. r.

Pravilnik, NN 87/2009-2134